Ajasta ja elämästä
Ei rakenneta muuria ilmaan täällä,
 uus kerros aina on entisen päällä.

 ***

 Tuet tuulia vastaan siellä on pienet,
 missä korvet kaatuvat, nousevat – sienet.

 ***

 Oli aika, mi sankaruuttakin suosi,
 tasapäitä nyt vaatii päivien kuosi.

 ***

 Ylin tuomari olkoon kansan tahto. –
 Ylin myös on myrskyssä vahto.

 ***

 Ei kansa oikeast’ eksy tiestä. –
 Niin monta mieltä kuin miestä.

 ***

 Monen kasvattaisimme kauniin oraan,
 kaikk’ ellei hukkuisi riitaan ja toraan.

 ***

 On myöhäistä vastavirtaa soutaa,
 kun kuiluihin sua kuohut jo noutaa.

 ***

 Hotit pienet pinnalta hyppii esiin,
 kalat suuret painuvat pohjavesiin.

 ***

 Siinä maassa ei kauan kiitetä luojaa,
 laki missä rikkojiansa suojaa.

 ***

 He esitti aatteita pasifistin,
 mut totta teki vain verinen pistin.